Futural

Futural Oy (vuoteen 2023 saakka Oy Tawasta OS Technologies Ltd) on suomalainen ohjelmistoyritys, joka tarjoaa avoimeen lähdekoodiin pohjautuvia toiminnanohjausjärjestelmiä ja muita digitaalisia ratkaisuja asiakkailleen. Futural Oy kuuluu Mindpolis-konserniin, yhdessä Mediamaisteri Oy:n kanssa. 
Historia.
Perustaminen ja alkuvaiheet.
Yritys perustettiin 13. joulukuuta 2004 nimellä Oy Tawasta OS Technologies Ltd. Alkuvuosina Tawasta keskittyi avoimen lähdekoodin CRM- ja sisällönhallintajärjestelmiin, joista esimerkkejä ovat Vtiger CRM ja Joomla. Vuoteen 2008 mennessä yrityksen fokus siirtyi laajemmin toiminnanohjausjärjestelmiin (ERP) sekä verkkokaupparatkaisuihin, kuten Pupesoftiin ja Magentoon. 2010-luvun alkuvuosina Tawasta otti käyttöön Odoo-alustan (tuolloisen OpenERP:n) ensimmäisissä projekteissaan, ja alkoi toteuttaa Odoo-pohjaisia ERP-käyttöönottoja asiakkaille.
Kasvu ja yritysfuusiot.
Vuonna 2015 Tawasta yhdistyi oppimisympäristöihin erikoistuneen Futurable Oy:n kanssa. Tämä laajensi osaamista erityisesti oppilaitosten järjestelmäratkaisuihin. Kaksi vuotta myöhemmin yhtiö yhdisti voimansa toisen ERP-järjestelmätoimittajan, Vizucom Oy:n, kanssa. Samoihin aikoihin yhtiö otti ison askeleen avoimuuden suuntaan julkaisemalla merkittävän osan kehitystyönsä tuloksista avoimen lähdekoodin lisenssillä GitHubissa.
Tuotekehitys ja tunnustukset.
Futural on kehittänyt useita omia ohjelmistoratkaisuja vuosien varrella. Vuonna 2014 yrityksen kehittämä Futurality-oppimissimulaatio valittiin eEemeli-kilpailun finalistiksi . Myöhemmin, vuonna 2018, yhtiön osaamisen seurannan työkalu Futural Skills palkittiin eEemeli-kilpailussa vuoden parhaana sähköisenä oppimisratkaisuna. Samana vuonna julkaistiin myös Futural Society -jäsenrekisterijärjestelmä yhdistysten toiminnan ohjaamiseen. Seuraavina vuosina kehitettiin oppilaitoksille suunnattu Futural EDU -oppilashallintojärjestelmä, joka valittiin eEemeli-kilpailun oppimisen ekosysteemi-sarjan finalistiksi 2020. Nämä tuotteet laajensivat Futuralin tarjontaa koulutuksen ja järjestöjen digitalisointiin.
Tuotteet.
Futuralin tuoteperhe koostuu modulaarisista ohjelmistoratkaisuista, jotka on rakennettu Odoo-toiminnanohjausjärjestelmän Community Edition version päälle ja räätälöity suomalaisille käyttäjille. Keskeiset tuotteet ovat Futural ERP, Futural Society, Futural EDU ja Futural Event, joilla katetaan yritysten, yhdistysten, oppilaitosten ja tapahtumajärjestäjien tarpeita.
Futural ERP.
Futural ERP on pk-yrityksille suunnattu toiminnanohjausjärjestelmäkokonaisuus. Sen avulla voidaan hallita yrityksen keskeisiä toimintoja yhtenäisesti yhdessä paketissa. Järjestelmä sisältää erilaisia moduleita yrityksen tarpeisiin: mm. asiakkuudenhallinta (CRM) ja myynti, hankintojen hallinta, varastonhallinta, kokoonpano ja valmistus, laskutus ja taloushallinto ja verkkokauppa. Kokonaisuuteen voidaan lisätä moduleita muista tuotepaketeista.
Futural Society.
Futural Society on järjestöille, yhdistyksille ja liitoille kehitetty jäsenrekisteri- ja toiminnanohjausjärjestelmä. Sen modulit on suunnattu järjestön tarpeisiin. Niitä ovat mm. jäsenrekisterin ylläpito, jäsenlaskutus, uutiskirje- ja viestintätyökalut, tapahtumahallinta sekä verkkosivusto- ja verkkokauppatoiminnot. 
Futural EDU.
Futural EDU on moderni, suomalaiseen ammatilliseen koulutukseen erikoistunut oppilashallintojärjestelmä. Järjestelmä keskittyy opiskelijan oppimispolun seurantaan ja osaamisen karttumiseen. Kokonaisuuteen voidaan yhdistää moduleita ERP-toiminnoista esimerkiksi maksullisen koulutustoiminnan myyntiin ja laskutukseen. Järjestelmä sisältää integraatiot Opetushallituksen valtakunnallisiin Koski- ja eHOKS-tietojärjestelmiin. Lisäksi järjestelmä mahdollistaa eri sidosryhmien (kuten opettajien, opiskelijoiden ja työpaikkaohjaajien) yhteistyön opiskelijan ohjauksessa. 
Futural Event.
Futural Event on tapahtumien hallintajärjestelmä, jonka avulla organisaattori voi hallita osallistujien ilmoittautumisia, viestiä osallistujille, laskuttaa osallistumiset ja kerätä palautetta tapahtuman jälkeen. Lisäksi järjestelmällä voidaan ottaa vastaan esitysehdotuksia ja antaa ne vertaisarvioitaviksi.
Tutkimus- ja kehityshankkeet.
Futural Oy ja sen asiantuntijat ovat osallistuneet myös alan kehitys- ja tutkimushankkeisiin. Esimerkiksi vuosina 2021–2022 yhtiö toteutti hankkeena amisreformin mukaisen oppilashallintojärjestelmän rakentamisen. Kyseisessä projektissa luotiin uudenlainen oppilashallinto, jossa opiskelija on keskiössä. Myöhemmin järjestelmään on yhdistetty Futuralin ERP-järjestelmän toiminnallisuuksia (kuten CRM, sopimuslaskutus, verkkokauppa ja sähköpostimarkkinointi) osaksi oppilaitoksen hallintajärjestelmää, mikä on laajentanut perinteistä opiskelijahallintoa toiminnanohjauksen suuntaan.
Futural toimii aktiivisesti myös Suomen OCA-yhteisössä, joka koordinoi mm. Odoon suomenkielisiä käännöksiä ja lokalisaatioita. Yritys on tehnyt avoimesti saataville useita taloushallinnon Odoo- lokalisaatioita kuten Paytrail-integraation ja maksumuistutukset. Futural osallistuu aktiivisesti avoimen lähdekoodin koulutukseen ja tietoisuuden lisäämiseen. Esimerkkinä voidaan mainita Mimmit koodaa-ohjelmassa tehty webinaari avoimen lähdekoodin ERP-järjestelmistä.